Source: https://www.szcoportal.sk/33/prechod-z-jednoducheho-uctovnictva-na-pausalne-vydavky-v-roku-2018-uniqueidmRRWSbk196FPkyDafLfWAJFnI5z5shABdyNyRQKH38h1N-3_oOvJug/
Timestamp: 2019-07-21 06:24:51+00:00
Document Index: 7330331

Matched Legal Cases: ['§ 6', '§ 6', '§ 6', '§ 6', '§ 6', '§ 51', '§ 51', '§ 6', '§ 20', '§ 14', '§ 51', '§ 6', '§ 6', '§ 6', '§ 20', '§ 6', '§ 6', '§ 22', '§ 6', '§ 6', '§ 22', '§ 6', '§ 6', '§ 6']

Prechod z jednoduchého účtovníctva na paušálne výdavky v roku 2018 | SZČO online
Prechod z jednoduchého účtovníctva na paušálne výdavky v roku 2018
22.8.2018, Ing. Katarína Biňasová, Zdroj: Verlag Dashöfer
2018.08.1.1 Prechod z jednoduchého účtovníctva na paušálne výdavky v roku 2018
Daňovník s príjmami podľa § 6 ods. 1, 2 a 4 zákona č. 595/2003 Z. z. o dani z príjmov v znení neskorších predpisov (ďalej len „ZDP”), t. j. s príjmami z podnikania, z inej samostatnej zárobkovej činnosti a z použitia diela a umeleckého výkonu, má pri vyčíslení základu dane (čiastkového základu dane) z týchto príjmov možnosť postupovať dvomi spôsobmi a uplatniť:
výdavky preukázateľne vynaložené na dosiahnutie, zabezpečenie a udržanie príjmov, alebo
za predpokladu splnenia podmienok vymedzených v § 6 ods. 10 ZDP výdavky percentom z príjmov.
Daňovník, ktorý uplatňuje výdavky preukázateľne vynaložené na dosiahnutie, zabezpečenie a držanie príjmov môže pri vyčíslení základu dane vychádzať z:
jednoduchého účtovníctva,
daňovej evidencie podľa § 6 ods. 11 ZDP.
Daňovník, ktorý uplatňuje preukázateľné daňové výdavky sa môže rozhodnúť a zmeniť spôsob uplatňovania výdavkov z preukázateľných na výdavky percentom z príjmov. Túto zmenu môže vykonať vždy len k začiatku zdaňovacieho obdobia a len vtedy, ak sú splnené podmienky na uplatnenie paušálnych výdavkov podľa § 6 ods. 10 ZDP, t. j. daňovník nie je celé zdaňovacie obdobie platiteľom DPH.
Platné znenie ZDP neukladá daňovníkovi, ktorý po zdaňovacom období, v ktorom uplatňoval skutočné výdavky a účtoval v sústave jednoduchého účtovníctva začne uplatňovať paušálne (percentuálne) výdavky a viesť evidenciu podľa § 6 ods. 10 ZDP, upravovať základ dane o pohľadávky, záväzky, nespotrebované zásoby alebo pomernú výšku nájomného. Tento daňovník postupuje podľa § 51a ods. 5 a 6 ZDP a upravuje základ dane len o položky vymedzené v týchto ustanoveniach. V súlade s ustanovením § 51a ods. 5 ZDP je daňovník, ktorý začne uplatňovať paušálne výdavky a viesť evidenciu podľa § 6 ods. 10 ZDP bezprostredne po období, v ktorom účtoval v sústave jednoduchého účtovníctva, povinný zvýšiť základ dane len o zostatky rezerv podľa § 20 ods. 9 písm. b), d) až f) ZDP, teda o zostatky:
rezervy na lesnú pestovnú činnosť vykonávanú podľa zákona č. 326/2005 Z. z. o lesoch;
rezervy na uzavretie, rekultiváciu a monitorovanie skládok po ich uzavretí;
rezervy na nakladanie s odovzdaným elektroodpadom z domácností,
účelovej finančnej rezervy podľa § 14 zákona č. 514/2008 Z. z. o nakladaní s odpadom z ťažobného priemyslu a o zmene a doplnení niektorých zákonov.
Základ dane sa zvyšuje o zostatky hore uvedených rezerv podľa stavu zisteného k začiatku zdaňovacieho obdobia, v ktorom daňovník začne uplatňovať výdavky percentom z príjmov.
U daňovníka, fyzickej osoby, ktorá vedie jednoduché účtovníctvo sa s tvorbou daňovo uznateľných rezerv stretávame len výnimočne.
Okrem úpravy základu dane o zostatky vymedzených rezerv je potrebné mať na zreteli aj ustanovenie § 51a ods. 6 ZDP, podľa ktorého daňovník, ktorý začne viesť evidenciu podľa § 6 ods. 10 ZDP a uplatňovať paušálne výdavky bezprostredne po období, v ktorom účtoval v sústave jednoduchého účtovníctva, ak v účtovných obdobiach zaúčtoval opravnú položku k nadobudnutému majetku, vedie túto opravnú položku len evidenčne, pričom počas uplatňovania percentuálnych výdavkov ovplyvňuje táto opravná položka len výšku príjmov. Počas vedenia evidencie podľa § 6 ods. 10 ZDP a uplatňovania paušálnych výdavkov daňovník nemôže prerušiť a ani predĺžiť dobu zahrnovania tejto opravnej položky do daňových výdavkov alebo príjmov.
V súlade s vyššie uvedeným daňovník, ktorý začne uplatňovať výdavky percentom z príjmov podľa § 6 ods. 10 ZDP bezprostredne po období, v ktorom uplatňoval preukázateľné daňové výdavky a účtoval v sústave jednoduchého účtovníctva a ktorý v účtovných obdobiach neúčtoval daňové rezervy podľa § 20 ods. 9 písm. b), d) až f) ZDP ani opravnú polož k nadobudnutému majetku, základ dane neupravuje, a to ani v zdaňovacom období, ktoré predchádza zmene v uplatňovaní výdavkov, ani v zdaňovacom období, v ktorom táto zmena nastala.
Konečný stav zásob vykázaných v účtovnej závierke k poslednému dňu zdaňovacieho obdobia, v ktorom daňovník viedol jednoduché účtovníctvo, uvedie daňovník ako počiatočný stav zásob v bezprostredne nasledujúcom zdaňovacom období v evidencii o zásobách podľa § 6 ods. 10 ZDP.
Konečný stav pohľadávok vykázaných v účtovnej závierke k poslednému dňu zdaňovacieho obdobia, v ktorom daňovník viedol jednoduché účtovníctvo, uvedie daňovník ako počiatočný stav pohľadávok v bezprostredne nasledujúcom zdaňovacom období v evidencii o pohľadávkach podľa § 6 ods. 10 ZDP.
Ak mal daňovník v období, v ktorom uplatňoval preukázateľné daňové výdavky a viedol jednoduché účtovníctvo, v obchodnom majetku zaradený hmotný majetok a tento odpisoval resp. v súlade s ust. § 22 ods. 9 ZDP odpisovanie prerušil, počas uplatňovania výdavkov percentom z príjmov podľa § 6 ods. 10 ZDP nepokračuje v odpisovaní, resp. prerušení odpisovania. V sume percentuálnych výdavkov sú zahrnuté všetky daňové výdavky daňovníka (teda aj odpisy) okrem zaplateného poistného a príspevkov, ktoré je daňovník povinný platiť v súvislosti s dosahovaním príjmov podľa § 6 ods. 1 a 2 ZDP. V súlade s ust. § 22 ods. 9 ZDP ak daňovník uplatňuje výdavky podľa § 6 ods. 10 nemôže uplatniť prerušenie odpisovania. V takom prípade daňovník vedie odpisy len evidenčne a o túto dobu nemôže lehotu určenú na odpisovanie hmotného majetku predĺžiť.
Daňovník s príjmami zo živnosti [§ 6 ods. 1 písm. b) ZDP], ktorý nie je platiteľom DPH, uplatňoval pri vyčíslení základu dane z príjmov podľa § 6 ods. 1 a 2 ZDP za zdaňovacie obdobie roku 2017 preukázateľné daňové výdavky a viedol jednoduché účtovníctvo.
V účtovnej závierke k 31.12.2017 vykázal daňovník nasledovné:
Príjmy celkom	18 537 €
Výdavky celkom	14 814 €
Rozdiel príjmov a výdavkov	3 723 €
Dlhodobý hmotný majetok	8 315 €
Zásoby celkom	4 981 €
Tovar	4 981 €
Pohľadávky	3 292 €